በአማራ ክልል ባለፉት 6 ወራት 173 ሺ በላይ ለሚሆኑ ወገኖች የስራ እድል እንደተፈጠረላቸው ተገለፀ
– የአማራ ብሔራዊ ክልላዊ መንግስት የቴክኒክ ሙያና ኢንተርፕራይዞች ልማት ቢሮ ባለፉት 6 ወራት 173 ሺ በላይ የሚሆኑ ወገኖችን በቂ ስልጠና በመስጠት ወደ ተለያዩ የስራ ዘርፎች ላይ እንዲሰማሩ ማድጉን አስታወቀ።የቢሮው የህዝብ ግንኙነት ኃላፊ አቶ ዘለዓለም ንጉሴ ለዋልታ ኢንፎርሜሽን ማዕከል እንደገለፁት፤ የስራ እድሉ ከተፈጠረላቸው ወገኖች መካከል 92 ሺ 478 የሚሆኑት በቋሚ የስራ ዘርፍ ሲሆን፤ 80ሺ 586 የሚሆኑት ካፒታል ሊፈጥሩ በሚችሉ ጊዜያዊ የስራ ዘርፎች ላይ ተሰማርተዋል።የኢንተርፕራይዞችን የመስሪያና የመሸጫ ችግር ለመቅረፍ በተደረገው ጥረትም 278 ሼዶች ተገንብተው ለተጠቃሚዎች በመተላለፍ ላይ ናቸው በማለት ገልፀዋል።የስራ እድሉ የተፈጠረላቸው ወገኖች ሁሉም አጫጭር ስልጠናዎች መውሰዳቸውንም አቶ ዘለዓለም ጠቁመው፤ ለኢንዱስትሪው ልማት መሰረት የሚጥሉ 74ሺ 872 ወጣቶች በክልሉ በሚገኙ ሁሉም ኮሌጆች ከደረጃ 1 እስከ 5 በሚሰጡ የሙያ ዘርፎች በሰልጠን ላይ መሆናቸውን ተናግረዋል።ስልጠናውን በመከታተል ላይ የሚገኙት ሰልጣኞች ስልጠናቸውን ሲያጠናቅቁ በጥቃቅንና አነስተኛ የልማት ዘርፍ ተደራጅተው የራሳቸውን ኢንተርፕራይዝ በመመስረት አሊያም ለግሉ ኢንቨስትመንት የኢንዱስትሪ ልማት ትልቅ የሰው ኃይል ግብዓት ይሆናሉ ተብሎ ይጠበቃል ብለዋል።እንደ አቶ ዘለዓለም ገለፃ ለ44 ሺ ኢንተርፕራይዞች የእድገት ደረጃቸውን ታሳቢ ያደረገ የኢንዱስትሪ ኤክስቴንሽን አገልግሎት ተሰጥቷል ብለዋል።የአማራ ብሔራዊ ክልል ቴክኒክ ሙያና ኢንተርፕራይዞች ልማት ቢሮ በሁለት ተቋማት ውህደት የተፈጠረ ሲሆን፤ ውህደቱ የጥቃቅንና አነስተኛ ኢንተርፕራይዞች ልማትን በሰለጠነ የሰው ኃይል በማገዝ ወደ ላቀ ደረጃ ለማሸጋገር መሆኑ ይታወቃል።በውህደቱ መሰረትም የጥቃቅንና አነስተኛ አንቀሳቃሾች የክህሎት ስልጠና ከቅብብሎሽ ወጥቶ ያለምንም ውጣ ውረድና መገፋፋት በአንድ ተቋም ስር በሚገኙ ኮሌጆች ማግኘት መቻላቸውን ዋልታ ኢንፎርሜሽን ማዕከል ዘግቧል።